**DÔVODOVÁ SPRÁVA**

**A. Všeobecná časť**

Ministerstvo financií SR predkladá do legislatívneho procesu návrh zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov (ďalej len „návrh zákona“).

Návrhom zákona sa preberá článok 2 smernice Európskeho parlamentu a Rady 2009/49/ES, ktorou sa menia a dopĺňajú smernice Rady 78/660/ EHS a 83/349/EHS. Transpozičná lehota pre uvedený článok je určená do 1. januára 2011.

Návrh zákona je v súlade s Ústavou Slovenskej republiky, inými právnymi predpismi Slovenskej republiky a medzinárodnými zmluvami, ktorými je Slovenská republika viazaná. Súlad návrhu zákona s právom Európskej únie je spracovaný formou doložky zlučiteľnosti a tabuľky zhody.

Návrh zákona nezakladá nároky na štátny rozpočet, rozpočty obcí ani vyšších územných celkov, nemá ekonomický, environmentálny vplyv ani vplyv na zamestnanosť a má pozitívny vplyv na podnikateľské prostredie a zníženie administratívnej zaťaženosti podnikateľov.

**Doložka**

**vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? | x |  |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

|  |
| --- |
| **Vplyvy na podnikateľské prostredie** |
| **3.1**. Ktoré podnikateľské subjekty budú predkladaným návrhom ovplyvnené a aký je ich počet? | Návrh zákona sa týka účtovných jednotiek, ktoré sú materskou účtovnou jednotkou a majú povinnosť zostaviť konsolidovanú účtovnú závierku a súčasne majú dcérsku účtovnú jednotku, ktorá je čo do veľkosti a rozsahu nevýznamná. Presný počet dotknutých subjektov nie je možné odhadnúť vzhľadom na to, že oslobodenie je dobrovoľné a subjekty ho nemusia využiť. |
| **3.2**. Aký je predpokladaný charakter a rozsah nákladov a prínosov? |  V prípade, ak sa účtovná jednotka rozhodne nezostavovať konsolidovanú účtovnú závierku (ďalej len “KUZ”) bude to mať priamy finančný pozitívny vplyv, tj. nevzniknú jej náklady na zostavenie KUZ, jej uloženie a zverejňovanie. Výška usporených nákladov je závislá od voľby či si KUZ zostavovala účtovná jednotka sama alebo poverovala zostavením inú spoločnosť. Výška usporených nákladov je ďalej závislá od toho či ide o prepojenie slovenskej a zahraničnej spoločnosti alebo nie. Vzhľadom na to, že počet zostavovaných KUZ sa každý rok mení podľa stanovených veľkostných kritérií a ďalej vzhľadom na prebiehajúcu hospodársku krízu, kedy hodnotené kritériá mohli značne kolísať, nie je možné objemovo vyčísliť veľkosť usporených nákladov. Predpokladáme, že náklady na zostavenie KUZ mohli byť maximálne do 1% všetkých nákladov spoločnosti. |
| **3.3**. Aká je predpokladaná výška administratívnych nákladov, ktoré podniky vynaložia v súvislosti s implementáciou návrhu? |  Predpokladaná úspora administratívnych nákladov je v zániku povinnosti predkladať a zverejňovať KUZ. Presný počet dotknutých subjektov, a teda ani výšku usporených nákladov, nie je možné odhadnúť vzhľadom na to že oslobodenie je dobrovoľné a subjekty ho nemusia využiť. |
| **3.4**. Aké sú dôsledky pripravovaného návrhu pre fungovanie podnikateľských subjektov na slovenskom trhu (ako sa zmenia operácie na trhu?) |  Žiadne |
| **3.5**. Aké sú predpokladané spoločensko – ekonomické dôsledky pripravovaných regulácií? |  Žiadne |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

**MHV SR súhlasí s predmetnou doložkou vybraných vplyvov na podnikateľské prostredie bez pripomienok.**

**DOLOŽKA ZLUČITEĽNOSTI**

k návrhu zákona, ktorým sa  mení a dopĺňa zákon č. 431/2002 Z. z. o účtovníctve v znení neskorších predpisov

s právom Európskej únie

**Predkladateľ návrhu zákona:**

Vláda Slovenskej republiky.

**Názov návrhu zákona:**

Návrh zákona, ktorým sa  mení a dopĺňa zákon č. 431/2002 Z. z. o účtovníctve v znení neskorších predpisov.

**Problematika návrhu zákona:**

* 1. je upravená v práve Európskej únie:

***v primárnom práve:***

čl. 4 ods. 2 písm. a) a čl. 50 Zmluvy o fungovaní Európskej únie

***v sekundárnom práve:***

štvrtá smernica Rady 1978/660/EHS z 25. júla 1978 o ročnej účtovnej závierke niektorých typov spoločností vychádzajúcej z článku 54 ods. 3 písm. g) zmluvy v platnom znení (Mimoriadne vydanie Ú. v. EÚ kap. 17/zv. 1),

siedma smernica Rady 1983/349/EHS z 13. júna 1983 o konsolidovaných účtovných závierkach, vychádzajúcej z článku 54 ods. 3 písm. g) zmluvy v platnom znení (Mimoriadne vydanie Ú. v. EÚ kap. 17/zv. 1),

smernica Rady 1986/635/EHS z 8. decembra 1986 o ročnej účtovnej závierke a konsolidovaných účtoch bánk a iných finančných inštitúcií v platnom znení (Mimoriadne vydanie Ú. v. EÚ kap. 6/zv. 1),

smernica Rady 1991/674/EHS z 19. decembra 1991 o ročných účtovných závierkach a konsolidovaných účtovných závierkach poisťovní v platnom v znení (Mimoriadne vydanie Ú. v. EÚ kap. 6/zv. 1),

smernica Európskeho parlamentu a Rady 2004/25/ES z  21. apríla 2004 o ponukách na prevzatie (Mimoriadne vydanie Ú. v. EÚ kap. 17/zv. 2),

smernica Európskeho parlamentu a Rady 2006/43/ES zo 17. mája 2006 o štatutárnom audite ročných účtovných závierok a konsolidovaných účtovných závierok, ktorou sa menia a dopĺňajú smernice Rady 78/660/EHS a 83/349/EHS a ktorou sa zrušuje smernica Rady 84/253/EHS (Ú. v. EÚ L 157, 9. 6. 2006),

smernica Komisie 2006/111/ES zo 16. novembra 2006 o transparentnosti finančných vzťahov členských štátov a verejných podnikov a o finančnej transparentnosti v niektorých podnikoch (kodifikované znenie) (Ú. v. EÚ L 318, 17. 11. 2006),

smernica Európskeho parlamentu a Rady 2009/49/ES z 18. júna 2009, ktorou sa menia a dopĺňajú smernice Rady 78/660/EHS a 83/349/EHS, pokiaľ ide o určité požiadavky na zverejnenie pre stredné spoločnosti a povinnosť zostavovať konsolidovanú účtovnú závierku (Ú. v. EÚ L 164, 26. 6. 2009),

nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem v platnom znení (Ú. v. ES L 243, 11.09.2002).

* 1. je obsiahnutá v judikatúre Súdneho dvora Európskej únie:

rozhodnutie Súdneho dvora Európskych spoločenstiev vo veci C - 306/1999, Banque internationale pour l'Afrique occidentale SA (BIAO) v. Finanzamt für Großunternehmen in Hamburg, rok 2003, Zb.roz. ESD (I-0001),

rozhodnutie Súdneho dvora Európskych spoločenstiev vo veci C - 182/2000, Lutz GmbH a iní, rok 2002, Zb.roz. ESD (I-00547),

rozhodnutie Súdneho dvora Európskych spoločenstiev vo veci C - 275/1997, DE + ES Bauunternehmung GmbH v. Finanzamt Bergheim, rok 1999, Zb.roz. ESD (I-05331),

rozhodnutie Súdneho dvora Európskych spoločenstiev vo veci C - 272/1997, Európska komisia v. Spolková republika Nemecko, rok 1999, Zb.roz. ESD (I*-*02175),

rozhodnutie Súdneho dvora Európskych spoločenstiev vo veci C - 96/2005, Komisia Európskych spoločenstiev v. Helénska republika, Ú. v. EÚ C 48, 25.0.2006, s. 10.

rozhodnutie Súdneho dvora Európskych spoločenstiev vo veci C - 115/2005, Komisia Európskych spoločenstiev v. Luxemburské veľkovojvodstvo, Ú. v. EÚ C 36, 11.02.2006, s. 17.

**Záväzky Slovenskej republiky vo vzťahu k Európskej únii:**

* 1. Lehota na prebratie smernice Európskeho parlamentu a Rady 2009/49/ES je stanovená do 1. januára 2011.
	2. Lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov ešte nie je stanovená.
	3. Proti SR nebolo začaté konanie o porušení Zmluvy o fungovaní Európskej únie podľa čl. 258 až 260 Zmluvy o fungovaní Európskej únie.
	4. Smernica 2004/25/ES bola prebratá do zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov. Smernica 2006/43/ES bola prebratá do zákona č. 540/2007 Z. z. o audítoroch, audite a dohľade nad výkonom auditu a o zmene a doplnení zákona č. 431/2002 Z. z. o účtovníctve v znení neskorších predpisov. Smernica 2006/111/ES bola prebratá do zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, do zákona č. 80/1997 Z. z. o Exportno-importnej banke Slovenskej republiky v znení neskorších predpisov, do opatrenia MF SR č. MF/11938/2004-74, ktorým sa mení a dopĺňa opatrenie MF SR z 13. novembra 2002 č. 20 359/2002-92, ktorým sa ustanovujú podrobnosti o postupoch účtovania a rámcovej účtovej osnove pre banky, pobočky zahraničných bánk, Národnú banku Slovenska, Fond ochrany vkladov, obchodníkov s cennými papiermi, pobočky zahraničných obchodníkov s cennými papiermi, Garančný fond investícií, správcovské spoločnosti, pobočky zahraničných správcovských spoločností a podielové fondy v znení neskorších opatrení, do opatrenia MF SR zo 13. decembra 2007 č. MF/26120/2007-74, ktorým sa mení a dopĺňa opatrenie MF SR z 31. marca 2003 č. 4455/2003-92, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky a rozsahu údajov určených z individuálnej účtovnej závierky na zverejnenie pre podnikateľov účtujúcich v sústave podvojného účtovníctva v znení neskorších predpisov a do opatrenia MF SR zo 13. decembra 2007 č. MF/25864/2007-74, ktorým sa mení a dopĺňa opatrenie MF SR z 30. novembra 2005 č. MF/22930/2005-74, ktorým sa ustanovujú podrobnosti o postupoch účtovania a rámcovej účtovej osnove pre zdravotné poisťovne a ktorým sa mení a dopĺňa opatrenie MF SR zo 14. decembra 2005 č. MF/22933/2005-74, ktorým sa ustanovujú podrobnosti o usporiadaní a označovaní položiek individuálnej účtovnej závierky, obsahovom vymedzení týchto položiek a rozsahu údajov určených z účtovnej závierky na zverejnenie pre zdravotné poisťovne a do opatrenia MF SR zo 16. decembra 2002 č. 23054/2002-92, ktorým sa ustanovujú podrobnosti o postupoch účtovania a rámcovej účtovej osnove pre podnikateľov účtujúcich v sústave podvojného účtovníctva v znení neskorších predpisov.

**Stupeň zlučiteľnosti návrhu zákona s právom Európskej únie:**

Úplný.

**Gestor a spolupracujúce rezorty:**

Ministerstvo financií Slovenskej republiky.

**B. OSOBITNÁ ČASŤ**

K bodom 1, 4 a 6

Vzhľadom na nadobudnutie platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva, na základe ktorej sa právo Európskych spoločenstiev recipovalo do práva Európskej únie, sa vypúšťajú z celého textu zákona slová „Európskych spoločenstiev“.

K bodu 2

Podľa nového odseku 12 nemá povinnosť zostaviť konsolidovanú účtovnú závierku a konsolidovanú výročnú správu materská účtovná jednotka, ktorá má len dcérsku účtovnú jednotku alebo má len dcérske účtovné jednotky, ktoré nie sú významné jednotlivo a ani ako celok. Zostavením len individuálnej účtovnej závierky materskej spoločnosti nesmie byť významne ovplyvnený úsudok o finančnej situácii, nákladoch, výnosoch a výsledku hospodárenia za konsolidovaný celok. Ak sa nezostaví konsolidovaná účtovná závierka z dôvodu existencie len nevýznamných dcérskych účtovných jednotiek, nie je potrebné aplikovať oslobodenie od zostavenia konsolidovanej účtovnej závierky podľa odseku 10. Konsolidovanú účtovnú závierku a konsolidovanú výročnú správu nemusí zostaviť ani materská účtovná jednotka, na ktorú sa vzťahujú povinnosti ustanovené v odseku 11.

K bodu 3

Na základe doplnenia nového odseku v § 22 je potrebná úprava číslovania v odseku 17.

K bodu 5

Podľa prechodných ustanovení v § 39h sa nemusí prvýkrát zostaviť konsolidovaná účtovná závierka a konsolidovaná výročná správa pri posudzovaní povinnosti zostaviť konsolidovanú účtovnú závierku a konsolidovanú výročnú správu, ktorá sa zostavuje k 31. decembru 2010 a neskôr.

K bodu 7

Doplňuje sa Zoznam preberaných právnych aktov Európskej únie o smernicu Európskeho parlamentu a Rady 2009/49/ES, ktorou sa menia a dopĺňajú smernice Rady 78/660/EHS a 83/349/EHS.

K Čl. II

Navrhuje sa účinnosť tohto zákona od 31. decembra 2010.

Schválené uznesením vlády Slovenskej republiky dňa 22. septembra 2010.

**Iveta Radičová**,v. r.

predsedníčka vlády Slovenskej republiky

**Ivan Mikloš**,v. r.

podpredseda vlády Slovenskej republiky a minister financií